钦定古今图书集成/明伦汇编/人事典/第021卷 > 《图书编》 > 《心脏图说》
## 钦定古今图书集成/明伦汇编/人事典/第021卷 > 《图书编》 > 《心脏图说》

心火官也，居肺下肝上，对鸠尾下一寸。丈夫六十心
气衰，脉出于中冲。心者，生之本，神之处也。汗者心之
液，肾邪入心则多汗。小肠为心之府，舌为心之苗，心
气通则舌知五味，心病则舌焦卷而短，不知五味矣。
合于脉，其荣色也。心之合也，血脉虚少，而不荣于脏
腑者，心先死也。口干舌强，或咽喉中痛，咽唾不便，口
内生疮，忘前失后，心气衰也。或因怒气伤肝，或因惊
气入胆，母能令子虚，而心血为之不足，又遇事繁冗，
思想无穷，则心君为之不宁，故神明不安，而怔忡惊
悸之证作矣。